અમદાવાદ: દેશમાં ચકચાર મચાવનાર અત્યાર સુધીના સૌથી મોટા કોલ સેન્ટર રેકેટના માસ્ટર માઇન્ડ સાગર ઉર્ફે શેગી ઠક્કરના એક પછી એક નવા ચહેરા સામે આવી રહ્યા છે. કોલ સેન્ટરના રેકેટમાં સાગર ઠક્કરે પોતાના સ્કૂલના વિશ્વાસુ મિત્રોની ફોજ ઊભી કરી હતી. પોતાની લકઝુરિયસ લાઇફ સ્ટાઇલ અને મોંધીદાટ કારમાં ફેરવી તથા 5 સ્ટાર હોટલમાં પાર્ટી આપીને સાગર ઠક્કરે પોતાના સ્કૂલના મિત્રોને આકર્ષિત કર્યા હતા અને વધારે રૂપિયા કમાવવાની લાલચ આપીને કોલ સેન્ટરના રેકેટમાં સામેલ કર્યા હતા. અમદાવાદથી શરૂ કરેલા કોલ સેન્ટરના કારોબારમાં સાગર ઠક્કર અને રીમા ઠક્કર દર મહિને કર્મચારીઓને પગાર ચૂકવવા માટે 5 સ્ટાર હોટલમાં બોલાવતાં હતાં. ત્યારે કરોડો રૂપિયાનું ટ્રાન્જેકશન કરનાર મુંબઇ તથા અમદાવાદની એક ડઝન કરતાં વધુ આંગડિયા પેઢીઓ પણ થાણે ક્રાઇમ બ્રાંચની રડારમાં આવી ગઇ છે.